Ոմանք փորի ցաւէ կը տառապին դպրոց յաճախելու նախօրէին: Ճիշդ է, որ մանուկը հպարտ կը զգայ մեծցած ըլլալուն եւ դպրոց յաճախելուն համար, սակայն կը վախնայ օտար միջավայրի մէջ մտնելէ: Կարգ մը մանուկներ դժուարութիւն կ’ունենան կանոններու եւ օրէնքներու հետեւելու, որովհետեւ վարժուած կ’ըլլան ամբողջական ազատութեան: Ուստի բաժնենք անոնց մտահոգութիւնները, կրկնենք յաճախ, որ կը հասկնանք զիրենք, փորձենք իմանալ անոնց նեղութիւն պատճառող երեւոյթները: Լուծումներ առաջարկենք եւ անհրաժեշտութեան պարագային խորհրդակցինք ուսուցչուհիին հետ: